Bejaardes op Moedersdag vermoor: ‘Ek gaan julle vir altyd mis’Fanie en Colleen Engelbrecht. Foto: Via Facebook Die polisie is steeds op soek na ŉ groep verdagtes wat ŉ bejaarde egpaar Sondag op Moedersdag helder oordag op hul plaas in Gauteng aangeval en vermoor het. Jaco Mulder, die VF Plus-provinsiale leier vir Gauteng, het Maandag in ŉ verklaring gesê die plaaslike regering faal sy inwoners nadat Colleen (74) en Fanie (78) Engelbrecht van die plaas Welgevonden naby Poortjie aan die Wes-Rand op hul plaas vermoor is. “Mnr. Engelbrecht se keel is na bewering gesny en me. Engelbrecht is met ŉ strykyster se koord verwurg,” het Mulder gesê. Kapt. Kay Makhubele, woordvoerder van die polisie, het Sondag die aanval aan Maroela Media bevestig. Hy het gesê die verdagtes het onder meer handwapens en huishoudelike ware tydens die aanval gesteel. “Ná talle gesprekke en beloftes deur mnr. David Makhura, die Gautengse premier, en me. Sizakele Nkosi-Malobane, die provinsiale LUR vir gemeenskapsveiligheid, is die publiek se geduld vinnig besig om ŉ versadigingspunt te bereik,” het Mulder gesê. “Die polisie se jare lange gebrek aan misdaadintelligensie, en populistiese uitsprake deur ANC- en EFF-politici, skep die klimaat vir burgerlike ongehoorsaamheid.” Mulder het gesê dit is tyd dat die ANC-regering tydens die 2019-verkiesing uit die kussings gelig word en vervang word met ŉ veelparty-koalisie. “Die VF Plus doen intussen ŉ beroep op die inwoners van Gauteng om by hul plaaslike beveiligingsaksies betrokke te raak,” het hy gesê. Tessa Engelbrecht, een van die egpaar se kleindogters, het intussen in ŉ hartroerende huldeblyk op haar Facebook-blad gesê: “Oupa, Ouma… Ek het geen woorde nie. Ek weet nie hoe gaan ek kan aanbeweeg sonder julle nie. Julle was die beste ouma en oupa waarvoor enige kleinkind nog ooit kon vra en ek was so lief vir julle. Ek gaan julle vir altyd mis. Julle is vir altyd in ons harte.” Makhubele het gesê die Orange Farm-polisie ondersoek twee aanklagte van moord en ŉ aanklag van huisroof. Niemand is nog in verband met die aanval in hegtenis geneem nie. Marius Müller, nasionale operasionele koördineerder van AfriForum, het Maandag aan Maroela Media gesê die Engelbrecht-egpaar se moorde bring die totale hoeveelheid mense wat sedert die begin van die jaar landswyd op plase vermoor is, op 23 in 178 plaasaanvalle.